
Parengto sprendimo projekto tikslai ir uždaviniai.
Leisti parduoti Šiaulių miesto savivaldybei (toliau – Savivaldybė) nuosavybės teise priklausantį būstą (toliau – Būstas) asmeniui, turinčiam teisę jį pirkti pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas).

Vadovaujantis Lietuvos Respublikos paramos būstui įsigyti ar išsinuomoti įstatymo 25 straipsnio 2 dalies 5 punktu, Šiaulių miesto savivaldybės būstų ir pagalbinio ūkio paskirties pastatų, jų dalių pardavimo tvarkos aprašo, patvirtinto Šiaulių miesto savivaldybės tarybos 2020 m. balandžio 16 d. sprendimu Nr. T-98 „Dėl Šiaulių miesto savivaldybės būstų ir pagalbinio ūkio paskirties pastatų, jų dalių pardavimo tvarkos aprašo patvirtinimo“, 4.5 papunkčiu, už rinkos kainą, apskaičiuotą pagal Turto ir verslo vertinimo pagrindų įstatymą, gali būti parduodami savivaldybės būstai, kurie nuomojami ne socialinio būsto nuomos sąlygomis ir kuriuose nuomininkai yra išgyvenę ne trumpiau kaip 5 metus nuo būsto nuomos sutarties sudarymo dienos, neatsižvelgiant į taikytas būsto nuomos sąlygas.
Įstatymo 27 straipsnio 2 dalyje yra nustatyta, kad jeigu būsto pirkėjo skolinio įsipareigojimo įvykdymą užtikrina kredito davėjas, kuris tuo tikslu iki pasirašant pirkimo–pardavimo sutartį pateikia savivaldybės administracijai mokėjimo garantiją, savivaldybės administracija savivaldybės tarybos sprendimu savivaldybės tarybos nustatyta tvarka turi teisę pirkėjo skoliniam įsipareigojimui kredito davėjui užtikrinti kredito davėjui įkeisti perkamą būstą, numatant, kad hipoteka įsigalios, kai bus visiškai atsiskaityta su savivaldybės administracija už perkamą būstą – sumokėta šio būsto kaina, netesybos ir įvykdytos kitos prievolės. 
Vadovaujantis Įstatymo 27 straipsnio 3 dalimi, parduodamas savivaldybės būstas gali būti įkeistas, jeigu pirkėjas yra sumokėjęs šio turto kainos ir kredito davėjo pateiktoje mokėjimo garantijoje nurodytos sumos skirtumą, jeigu toks yra.
Būstą nuomininkė M. Š. nuomojasi nuo 2018 m. gegužės 2 d.
Būstas yra įtrauktas į Parduodamų Savivaldybės būstų sąrašą, patvirtintą Šiaulių miesto savivaldybės tarybos 2024 m. kovo 7 d. sprendimu Nr. T-67 „Dėl parduodamų Šiaulių miesto savivaldybės būstų sąrašo patvirtinimo“.
Įstatymo 25 straipsnio 2 dalyje nustatyta, kad parduodamo būsto vertė nustatoma Turto ir verslo vertinimo pagrindų įstatyme, o Įstatymo 26 straipsnio 2 dalyje nustatyta, kad savivaldybės išlaidos, susijusios su parduodamo būsto vertės nustatymu, įskaitomos į būsto pardavimo kainą.
Siūlomo leisti parduoti Būsto rinkos vertę nustatė ir vertinimo ataskaitą parengė UAB „APUS TURTAS“ turto vertintoja. Būstas įvertintas 36 000,00 Eur. Savivaldybės būsto pardavimo kaina – 36 242,00 Eur. Į siūlomo leisti parduoti Būsto pardavimo kainą įskaitytos išlaidos, susijusios su vertės nustatymu – 242,00 Eur. Pirkėja su parduodamo Būsto kaina supažindinta pasirašytinai.

Naujos teisinio reguliavimo nuostatos nenumatomos.

Pritarus šio sprendimo projektui laukiama teigiamų rezultatų: lėšomis, gautomis pardavus būstą, padidės Savivaldybės būsto fondo didinimui skiriama Savivaldybės biudžeto dalis.
Nepritarus šio sprendimo projektui, tikėtini teisminiai ginčai dėl nuomininkės teisės pirkti būstą įgyvendinimo. 

Priėmus sprendimą, teisės aktai nekeičiami ir nepripažįstami negaliojančiais.

Sprendimui įgyvendinti priimti papildomų teisės aktų nereikia.

Sprendimui įgyvendinti papildomos lėšos nereikalingos.

Lietuvos Respublikos korupcijos prevencijos įstatymo 8 straipsnio 1 dalyje yra numatyti atvejai kada viešojo administravimo subjektas, rengiantis norminio teisės akto projektą, Vyriausybės nustatyta tvarka atlieka šio teisės akto projekto antikorupcinį vertinimą. Dėl teisės akto projekto antikorupcinio vertinimo spręs Šiaulių miesto savivaldybės administracijos už korupcijai atsparios aplinkos kūrimą atsakingas asmuo. 
Sprendimo projektą parengė Šiaulių miesto savivaldybės administracijos Turto valdymo skyrius. Rengėjas − skyriaus patarėja Ernesta Baltutienė, tel. +370 41 509 594. 

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

